Turumajandusmaadele on iseloomulik tsükliline areng. Äritsükkel on reaalse rahvamajanduse kogutoodangu mahu perioodiline kõikumine - suurenemine ja lähenemine potentsiaalsele tasemele ehk täistööhõive tasemele, siis aga vähenemine ning langemine potentsiaalsest tasemest madalamale Äritsüklit iseloomustab toodangu üheaegne langus või tõus mitmes majandussektoris. Majandusliku kasvuga on tegemist juhul, kui rahvamajanduse kogutoodang kasvab potentsiaalse kogutoodangu suhtes. Majandusliku langusega on tegemist juhul, kui rahvamajanduse kogutoodang langeb potentsiaalse kogutoodangu suhtes. Potentsiaalne tase on selline tase, mida oleks võimalik saavutada siis, kui tootmistegurid oleksid täielikult rakendatud. Praktikas ei ole kerge määratleda, mida tähendab tootmistegurite täielik rakendamine Tavaliselt arvutatakse potentsiaalset toodangut kogutoodangu tegelikust arengust lähtudes. Majanduse tsükliline areng on tingitud muutustest kogunõudluses või kogupakkumises.